
ШЕШІМ

2016 жылғы «21» желтоқсан             № 142                              Мәскеу қаласы

Еуразиялық экономикалық одақ шеңберіндегі өнеркәсіптік ынтымақтастықтың негізгі бағыттарын іске асыру нәтижелерін жыл сайын мониторингтеу және талдау туралы ереже туралы

2014 жылғы 29 мамырдағы Еуразиялық экономикалық одақ туралы шарттың 92-бабының 6-тармағын іске асыру мақсатында және Еуразиялық үкіметаралық кеңестің 2015 жылғы 8 қыркүйектегі № 9 шешімімен бекітілген Еуразиялық экономикалық одақ шеңберіндегі өнеркәсіптік ынтымақтастықтың негізгі бағыттарына сәйкес Еуразиялық экономикалық комиссия Кеңесі шешті:
1.Қоса беріліп отырған Еуразиялық экономикалық одақ шеңберіндегі өнеркәсіптік ынтымақтастықтың негізгі бағыттарын (бұдан әрі – Негізгі бағыттар) іске асыру нәтижелерін жыл сайын мониторингтеу және талдау туралы ереже бекітілсін.
2.Еуразиялық экономикалық комиссия Алқасы Негізгі бағыттардың іске асырылуын мониторингтеу және талдау нәтижелері туралы баяндама дайындау үшін Еуразиялық экономикалық одаққа мүше мемлекеттердің ақпарат ұсынуының нысанын әзірлеуді қамтамасыз етсін.
3.Еуразиялық экономикалық одаққа мүше мемлекеттерден осы Шешімнің 2-тармағында көзделген нысан бойынша Негізгі бағыттардың іске асырылуын мониторингтеу және талдау нәтижелері туралы баяндама дайындау үшін Еуразиялық экономикалық комиссияға ақпарат ұсыну сұралсын.
4.Осы Шешім ресми жарияланған күнінен бастап күнтізбелік 30 күн өткен соң күшіне енеді.

Еуразиялық экономикалық комиссия Кеңесінің мүшелері:

	Армения Республикасынан
	Беларусь Республикасынан
	Қазақстан Республикасынан
	Қырғыз Республикасынан
	Ресей Федерациясынан

В. Матюшевский

Еуразиялық экономикалық комиссия Кеңесінің  
2016 жылғы 21 желтоқсандағы № 142 шешімімен
БЕКІТІЛГЕН

Еуразиялық экономикалық одақ шеңберіндегі өнеркәсіптік ынтымақтастықтың негізгі бағыттарын іске асыру нәтижелерін жыл сайын мониторингтеу және талдау туралы 
ЕРЕЖЕ

І. Жалпы ережелер

1. Осы Ереже Еуразиялық экономикалық одақ шеңберіндегі өнеркәсіптік ынтымақтастықтың негізгі бағыттарын іске асыру нәтижелеріне жыл сайын мониторинг және талдау (бұдан әрі тиісінше – мониторинг және талдау, Негізгі бағыттар, Одақ)  жүргізу тәртібін айқындайды.
2. Мониторинг және талдау 2014 жылғы 29 мамырдағы Еуразиялық экономикалық одақ туралы шарттың 92-бабының 6-тармағына сәйкес жүргізіледі.
3. Мониторингтеуді және талдауды Еуразиялық экономикалық комиссия Одаққа мүше мемлекеттермен (бұдан әрі тиісінше – Комиссия, мүше мемлекеттер) бірлесіп жүргізеді.
4.  Комиссия  мониторингтеудің және талдаудың нәтижелері туралы баяндама (бұдан әрі – баяндама) және мүше мемлекеттермен келісу бойынша Негізгі бағыттарды нақтылау жөнінде ұсыныстар (қажет болған кезде) дайындауды жүзеге асырады.

ІІ. Мониторингтеудің және талдаудың мақсаты мен міндеттері

5. Мақсатқа қол жеткізу және Негізгі бағыттарда айқындалған Одақ шеңберіндегі өнеркәсіптік ынтымақтастықты дамыту міндеттерінің орындалу дәрежесін айқындау мониторингтеу мен талдаудың мақсаты болып табылады.
6. Мониторингтеудің және талдаудың міндеттері:
а) Одақ шеңберіндегі өнеркәсіптік ынтымақтастықты дамыту нәтижелерін сипаттайтын сандық және сапалық көрсеткіштерді айқындау, сондай-ақ ағымдағы жылғы өнеркәсіп саласын сипаттайтын негізгі көрсеткіштер динамикасының перспективаларын бағалау;
б) Комиссия Кеңесі бекітетін Негізгі бағыттарды іске асыру жөніндегі іс-шаралар жоспарының орындалуына талдау жүргізу;
в) Негізгі бағыттарды іске асыру жөніндегі жұмыстың тиімділігін арттыру бойынша ұсыныстар әзірлеу болып табылады.

ІІІ. Баяндаманың құрылымы

7. Баяндамада мынадай бөлімдер қамтылады:
а) мақсатқа қол жеткізу және Одақ шеңберіндегі өнеркәсіптік ынтымақтастықты дамыту міндеттерін орындау;
б) Одақ шеңберіндегі өнеркәсіптік ынтымақтастықты дамыту жөніндегі іс-шараларды іске асыру;
в) Одақ шеңберіндегі өнеркәсіптік ынтымақтастықтың тиімділігін арттыру жөніндегі ұсыныстар.
8. Осы Ереженің 7-тармағының «а» тармақшасында көзделген бөлімде  Негізгі бағыттарда белгіленген мақсаттар мен міндеттерге қол жеткізу дәрежесін сипаттайтын негізгі сандық және сапалық көрсеткіштерді талдау қамтылған.
 Талдау Одақ шеңберіндегі өнеркәсіптік ынтымақтастық процестерін  тікелей сипаттайтын көрсеткіштерге, сондай-ақ Негізгі бағыттарды іске асыру арқылы ынталандыру көзделген мүше мемлекеттердің өнеркәсіптік кешендерінің даму және бәсекеге қабілеттілік көрсеткіштеріне қатысты жүргізіледі.
Одақ шеңберіндегі өнеркәсіптік ынтымақтастық процестерін сипаттайтын көрсеткіштер ретінде кооперациялық жеткізулер және тұтастай өнеркәсіптік өнімнің өзара саудасының көлемі, Одақтың ортақ нарығындағы өзара жеткізілімдердің үлесі, өзара инвестициялар көлемі, мүше мемлекеттердің  бірлескен кәсіпорындарының саны, олар шығаратын өнімнің көлемі және т.б. сияқты көрсеткіштерге талдау жүргізіледі.
Мүше мемлекеттердің өнеркәсіптік кешендерінің дамуын сипаттайтын көрсеткіштер ретінде өнеркәсіптік өндіріс динамикасы, сыртқы сауданың динамикасы мен көлемі, өңдеуші өнеркәсіп өнімі бойынша сауда балансының тапшылығы, өңдеуші өнеркәсіпте жалпы қосылған құн бойынша еңбек өнімділігі, өнеркәсіптік өндірістегі жоғары технологиялық қызмет түрлерінің үлес салмағы, Одақтың ортақ нарығындағы мүше мемлекеттер өнімінің үлесі және т.б. сияқты көрсеткіштерге талдау жүргізіледі.
Мүше мемлекеттердің өнеркәсіптік кешендерінің бәсекеге қабілеттілігін талдау өнеркәсіптік тұрғыдан дамыған елдердің өнеркәсіптік кешендерімен салыстыруды қоса алғанда, әлемдік өнеркәсіптік өндірістің динамикасы контесінде жүргізіледі. Жалпы әлемдік өнеркәсіп көлеміндегі, әлемдік өңдеуші өнеркәсіп көлеміндегі, өңдеуші өнеркәсіп өнімінің әлемдік экспортындағы және т.б. Одақтың үлесін талдау жүргізіледі. 
9. Осы Ереженің 7-тармағының «б» тармақшасында көзделген бөлімде Негізгі бағыттарды іске асыру бойынша мүше мемлекеттер мен Комиссия қабылдаған шараларды талдау қамтылады.
Одақ шеңберінде өнеркәсіптік ынтымақтастықты қамтамасыз ету,  мүше мемлекеттердің өнеркәсіптік кешендерінің бәсекеге қабілеттілігі мен дамуын ынталандыру жөніндегі, сондай-ақ кооперациялық ынтымақтастықты дамыту, инновациялық саладағы ынтымақтастықты дамыту, Одақтың өнеркәсіптік өнімінің ортақ нарығындағы кедергілерді жою және оны мониторингтеу сияқты мәселелерді, Негізгі бағыттарға сәйкес өзге де мәселелерді шешу жөніндегі жұмыстардың нәтижелерін талдау жүргізіледі.
10. Осы Ереженің 7-тармағының «в» тармақшасында көзделген бөлімде Негізгі бағыттарды іске асыру жөніндегі шаралардың тиімділігі туралы тұжырымдар, Одақ шеңберінде өнеркәсіптік ынтымақтастықтың проблемалық мәселелері, оларды еңсеру және іс-шараларды жүзеге асырудың тиімділігін арттыру жөніндегі мүше мемлекеттермен келісілген ұсыныстар, сондай-ақ қажет болған кезде, Негізгі бағыттарды нақтылау жөніндегі мүше мемлекеттермен келісілген ұсыныстар қамтылады. 

ІV. Мониторингтеу мен талдауды жүргізу тәртібі

11. Комиссия баяндаманы дайындауды жыл сайын, 1 шілдеге дейін жүзеге асырады, оны Өнеркәсіп жөніндегі консультациялық кеңес мақұлдайды және ол Комиссия Алқасының отырысында қаралады.
12. Комиссия мониторингтеу мен талдауды Комиссияның, мүше мемлекеттердің мемлекеттік билік органдарының, халықаралық ұйымдардың және басқа да ашық дереккөздердің статистикалық және өзге де ақпараты негізінде жүргізеді.
13. Мониторингтеу мен талдауды жүргізу кезінде Одақ шеңберінде өнеркәсіп саласындағы интеграциялық процестерді сипаттайтын ресми статистикалық деректер негізіндегі есептік көрсеткіштер де пайдаланылады.
14. Осы Ереженің 7-тармағының «б» және «в» тармақшаларында көзделген бөлімдерді дайындау мақсатында мүше мемлекеттер жыл сайын, 1 сәуірге дейін Комиссияға:
а)  Комиссия Кеңесі бекітетін Негізгі бағыттарды іске асыру жөніндегі іс-шаралар жоспарын орындау шеңберінде қабылданған шаралар туралы, Одақ шеңберінде өнеркәсіптік ынтымақтастықты дамытуға ықпал еткен өзге де шаралар туралы, сондай-ақ жүргізілген жұмыстардың нәтижелері туралы ақпаратты;
б) мүше мемлекеттердің өнеркәсіптік өндіріс саласындағы мәселелерді реттейтін заңнамасын және Одақтың құқығын жетілдіру жөніндегі ұсынысты қоса алғанда, Негізгі бағыттарды іске асырудың тиімділігін арттыру жөніндегі ұсынысты (қажет болған кезде);
в) Одақ шеңберінде өнеркәсіп саласындағы интеграциялық процестерді сапалық және сандық тұрғыдан сипаттайтын, соның ішінде Негізгі бағыттарды іске асыру нәтижесінде алынған өзге де мәліметтерді ұсынады.
15. Комиссия мүше мемлекеттердің өнеркәсіп саласында уәкілетті  мемлекеттік билік органдарынан мемлекеттік құпияға (мемлекеттік құпияларға) жатқызылған ақпаратты қоспағанда, баяндаманы дайындау үшін қажетті ақпаратты сұратуға құқылы.

V. Қорытынды ережелер

16. Қарау қорытындылары бойынша баяндаманы Комиссия мүше мемлекеттердің үкіметтеріне ұсынады және ол осы мемлекеттер жекелеген бағыттар бойынша жұмыстарды жандандыру жөнінде шаралар қабылдаған кезде, мүше мемлекеттердің өнеркәсіптік өндіріс саласындағы мәселелерді реттейтін заңнамасын және Одақтың құқығын жетілдіру кезінде ескерілуі мүмкін (қажет болған кезде), сондай-ақ Одақтың ресми сайтына орналастырылады. 
17. Мониторингтеуді және талдауды жүргізу нәтижелері бойынша Негізгі бағыттарға өзгерістер енгізу жөнінде ұсыныстар дайындалған жағдайда, мұндай ұсыныстар мүше мемлекеттермен келісіледі және  белгіленген тәртіппен Еуразиялық үкіметаралық кеңестің қарауына шығарылады.
____________________


